L 137/62
150.
SK
Úradný vestník Európskej únie
25.5.2023
V prípade schém pomoci, na ktoré sa vzťahuje požiadavka na hodnotenie podľa bodu 147, musia členské štáty oznámiť návrh plánu hodnotenia, ktorý bude tvoriť neoddeliteľnú súčasť posúdenia schémy Komisiou takto: a) spolu so schémou pomoci, ak rozpočtové prostriedky štátnej pomoci schémy presahujú 150 miliónov EUR v ktoromkoľvek danom roku alebo 750 miliónov EUR počas jej celkového trvania; b) do 30 dní po významnej zmene, ktorou sa zvýšia rozpočtové prostriedky schémy na viac ako 150 miliónov EUR v ktoromkoľvek danom roku alebo 750 miliónov EUR počas celkového trvania schémy; c) do 30 dní po zaznamenaní výdavkov v rámci schémy v oficiálnych účtoch v ktoromkoľvek roku vo výške viac ako 150 miliónov EUR.
151.
Návrh plánu hodnotenia musí byť v súlade so spoločnými metodickými zásadami, ktoré stanovila Komisia (77).
Členské štáty musia zverejniť plán hodnotenia schválený Komisiou.
152.
Ex post hodnotenie musí vykonať odborník nezávislý od orgánu poskytujúceho pomoc na základe plánu hodnotenia.
Každé hodnotenie musí zahŕňať aspoň jednu priebežnú a jednu záverečnú hodnotiacu správu.
Členské štáty musia zverejniť obe správy.
153.
Konečná verzia hodnotiacej správy sa musí predložiť Komisii včas na posúdenie prípadného predĺženia schémy pomoci a najneskôr deväť mesiacov pred uplynutím jej platnosti.
Táto lehota sa môže skrátiť v prípade schém, pri ktorých vznikla požiadavka na hodnotenie v posledných dvoch rokoch ich vykonávania.
Presný rozsah a spôsob každého hodnotenia budú stanovené v rozhodnutí o schválení schémy pomoci.
V notifikácii každého následného opatrenia pomoci s podobným cieľom treba opísať, akým spôsobom sa zohľadnili výsledky hodnotenia.
5.
Podávanie správ a monitorovanie
154.
V súlade s nariadením Rady (ES) 2015/1589 (78) a nariadením Komisie (ES) č. 794/2004 (79) musia členské štáty predkladať Komisii výročné správy.
155.
Členské štáty musia uchovávať podrobné záznamy týkajúce sa všetkých opatrení pomoci.
Takéto záznamy musia obsahovať všetky informácie potrebné na potvrdenie, že podmienky týkajúce sa oprávnených nákladov a maximálnych intenzít pomoci boli splnené.
Uvedené záznamy sa musia uchovávať počas desiatich rokov od dátumu poskytnutia pomoci a na požiadanie sa musia predložiť Komisii.
6.
Uplatniteľnosť
156.
Komisia bude dodržiavať zásady a usmernenia stanovené v tomto oznámení na posúdenie zlučiteľnosti každej notifikovanej pomoci na výskum, vývoj a inovácie, o ktorej bude musieť rozhodnúť po 19. októbri 2022.
Neoprávnená pomoc na výskum, vývoj a inovácie sa posúdi v súlade s predpismi uplatniteľnými v deň poskytnutia pomoci.
157.
Podľa článku 108 ods.
1 zmluvy Komisia navrhuje, aby členské štáty v prípade potreby upravili svoje existujúce schémy pomoci na výskum, vývoj a inovácie tak, aby boli v súlade s týmto rámcom, a to najneskôr 6 mesiacov od nadobudnutia účinnosti tohto rámca.
(77) Pracovný dokument útvarov Komisie, Spoločná metodika na hodnotenie štátnej pomoci, Brusel, 28.5.2014, SWD(2014) 179 final, alebo ktorékoľvek následné dokumenty.
(78) Nariadenie Rady (EÚ) 2015/1589 z 13. júla 2015 stanovujúce podrobné pravidlá na uplatňovanie článku 108 Zmluvy o fungovaní Európskej únie (Ú. v.
EÚ L 248, 24.9.2015, s. 9).
(79) Nariadenie Komisie (ES) č. 794/2004 z 21. apríla 2004, ktorým sa vykonáva nariadenie Rady (ES) č. 659/1999, ustanovujúce podrobné pravidlá na uplatňovanie článku 93 Zmluvy o ES (Ú. v.
EÚ L 140, 30.4.2004, s. 1).